Skraard

**Skraard** is in terpdoarp yn de gemeente Súdwest-Fryslân, eastlik fan Wûns en súdlik fan de A7 fan Boalsert nei de Ofslútdyk. De Skraarder Feart rint fan noard nei súd slingerjend troch it doarp.

Skraard hat  ynwenners () en hat sûnt 1988 de status fan beskerme doarpsgesicht.

## Skiednis
### Namme
It doarp wurdt foar it earst neamd yn 1275 as *Scadawert* of *Scadawart*. Yn 1404 wurdt *Scaedauwerth* neamd, yn 1478 *Scaerd* en yn 1496 *Scraerd*. Dy fariant is nei alle gedachten fuortkommen út *Scherraerd* dat yn deslde tekst foarkomt.  Dat wie de earste fariant mei de "r" yn it earste part, alhoewol't yn 1379 der al fan *Schradawert* sprutsen wurdt. Neitiids komt *Schraerrd* of *Schraert* foar, wylst yn Fryske farianten fan *Schard* sprutsen wurdt. Fan de 18e iuw wurdt *Schraard* stavere. It twadde part fan 'e namme *'-werth* betsjut terp en it earste part kin ferbûn wurde mei it Aldfryske *skade* (skea) of *skred* (ôfsnien stik lân). 

### Terp
Skraard is ûntstien op in terp op de súdlike ouwer fan de Marneslinke. It paad fan Wûns nei Boalsert rint oer de terp hinne. De terp hat in radiale struktuer dêr't de krún in hichte fan 2 meter boppe seenivo fan hat. Dochs de bebouwing hat dy struktuer net. De tsjerke stiet oan 'e súdwestlike râne fan 'e terp, dy't mei it koer nei de kearn fan it doarp kaam te stean. 

De âldere bebouwing is benammen oan 'e eastkant fan 'e terp en oan oare kant fan de Skraarder Feart konsintrearre. De súdlike en eastlike râne fan 'e terp waarden it tichtst beboud, benammen it noardeasten, dêr't yn 1869 de grifformearde tsjerke op boud waard. Op 'e westlike terprâne waarden guon grutte pleatsen boud. 

De terp waard in kompleks fan konsintrearre buertsjes en iepen kampkes.  

Skraard wie yn de achttjinde en njoggentjinde iuw in sintrum foar handel yn hea.

Súdeastlik fan de tsjerke stie tusken 1860 en ûngefear 1950 in spinnekopmûne.

Oant 2011 lei Skraard yn de eardere gemeente Wûnseradiel.

### Aylvastate

Oan 'e wei nei Wûns stie eartiids de Aylvastate. 

### Beafeartsoarde
Yn 'e midsiuwen reizgen beafeartsgongers nei Skraard om der it hostywûnder te betinken. Hjoed-de-dei is gjin spoar mear fan de bliedende hosty werom te finen.

## Tsjerken

De protestantske tsjerke wurdt yn 1270 foar it earst neamd en is yn 1954 restaurearre. Hjir spilet in ferhaal fan in hosty-wûnder, dat twa kear troch de paus erkend waard. Dit kaam trochdat de pastoar en de fikaris yn 1414 in bliedende hosty op it alter fûnen. Der kamen letter dan ek pylgers op beafeart op ôf. Minsken dy't in ôflaat krigen koenen boete dwaan troch dêr hinne te gean en in offer te bringen.
De tsjerke datearret foar in grut part út de let romaanske perioade en is fan giele friezen boud, lykas de toer. Yn de tsjerke stiet meubilêr út de 17e iuw. De renêssânse kânsel, doopstek, lessener, jildtaffeltsje en nachtmielbanken foarmje in harmonieus gehiel. Moai houtfykwurk binne de sydwangen fan tsien tsjerkebanken fan ± 1565 mei ingels, duvels en meunsters.

De eardere grifformearde tsjerke wurdt hjoed-de-dei as wenhûs brûkt.

## Mienskip
De Feriening fan Doarpsbelang Skraard fertsjintwurdiget de belangen fan 'e ynwenners en brûkt it doarpshûs De Utwyk, dy't sûnt 1987 yn it eardere skoalgebou fêstige is. Doarpskrante Terpnijs ferskynt sûnt 1982 om 'e twa moanne.

### Tsjerke
* Protestantske gemeente Skettens, Skraard, Longerhou en Wûns

### Ferienings
* Feestkommisje, dy't alle jierren it doaprpsfeest organisearret
* CMV Excelsior - muzyk
* Begraffenisferiening ''Gedenk te sterven'', oprjochte yn 1903

### Befolkingsferrin

### Berne yn Skraard
* Jenne Langhout (1848), Predikant
* Hotse Bartlema (1911), Roeier

## Strjitten
Doarpsstrjitte, Easterleane, Skoalstrjitte, Smidstrjitte, Wûnserwei, Suderleane.

## Sjoch ek
* Fryske doarpen.
* Beskerme steds- en doarpsgesichten yn Fryslân